**26395 Klinički bolnički centar Sestre milosrdnice**

**III OBRAZLOŽENJE**

**1. OBRAZLOŽENJE OPĆEG DIJELA FINANCIJSKOG PLANA**

**UVOD**

Klinički bolnički centar Sestre milosrdnice je zdravstvena ustanova u vlasništvu Republike Hrvatske koja obavlja djelatnost stacionarne zdravstvene zaštite i specijalističko-konzilijarne zdravstvene zaštite (ordinacije, dijagnostičke jedinice, dnevne bolnice i jednodnevne kirurgije, hemodijaliza), te znanstveno nastavnu djelatnost, klinička istraživanja i medicinska vještačenja. U obavljanju poslova sudjeluje još i bolnička ljekarna, odjel medicinske fizike i nemedicinske djelatnosti.

Ustanova djeluje na tri lokacije, paviljonskog je tipa, a u unutarnjem ustroju medicinskih djelatnosti Kliničkog bolničkog centra sudjeluje 26 medicinskih organizacijskih jedinica, te 14 nemedicinskih organizacijskih jedinica. Rješenjem Ministarstva zdravstva Republike Hrvatske priznato je 28 referentnih centara u kojima se obavljaju najsloženiji oblici zdravstvene zaštite.

Upravo iz tog razloga, osim bolesnika iz pripadajućih gradskih četvrti, u Klinički bolnički centar dolaze i pacijenti ne samo iz drugih županija naše Republike, već i iz okolnih regija (oko 25 % pacijenata odnosi se na područja koja pripadaju drugim zdravstvenim ustanovama).

S Hrvatskim zavodom za zdravstveno osiguranje Klinički bolnički centar ima ugovoreno 1.149 postelja za liječenje bolesnika od akutnih bolesti i za produženo liječenje, 236 mjesta u dnevnim bolnicama te preko 450 različitih ambulanti i dijagnostičkih jedinica, a u Ustanovi radi 3.841 stalno zaposleni djelatnik.

Djelovanje Kliničkog bolničkog centra je usmjereno prvenstveno na pružanje visoke razine zdravstvene zaštite bolesnicima, te poboljšanje uvjeta funkcioniranja razvojem pojedinih djelatnosti putem projekata financiranih od strane Europske unije.

Financijski plan Kliničkog bolničkog centra Sestre milosrdnice izrađen je sukladno odredbama Zakona o proračunu, te Uputi Ministarstva zdravstva za izradu prijedloga državnog proračuna za razdoblje 2024. - 2026. godine. U navedenoj Uputi su dani limiti rashoda za pojedine izvore financiranja, a plan se iskazuje na razini skupine računskog plana (druga razina ekonomske klasifikacije) i za plan 2024. godine i za projekcije za 2025. i 2026. godinu. Plan je iskazan po gotovinskom načelu s obzirom da su zdravstvene ustanove uključene u sustav Državne riznice kao korisnik treće razine.

Ukupno planirani prihodi iznose 284.020.538 eura, dok su ukupni rashodi planirani u iznosu od 284.001.343 eura. Razlika je nivelirana prijenosom sredstava iz prethodne godine i prijenosom sredstava u slijedeću godinu koji se ne iskazuju kao prihodi i rashodi (naveli smo ih ispod tablice prihoda i tablice rashoda po izvorima financiranja), već su prikazani u Sažetku Računa financiranja i uravnotežuju financijski plan na način da je razlika između planiranih prihoda i rashoda svedena na 0 eura.

**PRIHODI I PRIMICI**

Ukupni prihodi i primici za 2024. godinu planirani su u iznosu od 284.020.538 eura i veći su 3,31 % u odnosu na prihode utvrđene u Izmjenama i dopunama financijskog plana poslovanja KBC Sestre milosrdnice za 2023. godinu (Rebalans II). Planirani prihodi i primici za 2025. godinu iznose 283.729.649 eura, te za 2026. godinu 302.231.122 eura.

Najveći dio prihoda Klinički bolnički centar ostvaruje od nadležnog proračuna i od Hrvatskog zavoda za zdravstveno osiguranje temeljem ugovorenih obveza **(skupina prihoda 67)**, pa tako planirani prihodi za 2024. godinu iznose 264.838.390 eura, za 2025. godinu iznose 267.307.687 eura, te za 2026. godinu 284.591.176 eura.

Na *izvoru financiranja 11* *Opći prihodi i primici* planiran je iznos od 17.432.078 eura za 2024. godinu, a temeljem utvrđenog iznosa od 5.285.760 eura za kapitalna ulaganja, 12.000.000 eura dodatnih sredstava za sanaciju štete od potresa (nakon prestanka financiranja iz Fonda solidarnosti Europske unije) i 146.318 eura za provođenje preventivnih programa od kojih je Nacionalni akcijski plan za suzbijanje zloupotrebe droga u Republici Hrvatskoj dugogodišnji program, a krajem 2023. godine krenuli smo i s provođenjem Nacionalnog preventivnog programa za rano otkrivanje melanoma. Za 2025. godinu planiran je iznos od 5.402.078 eura za iste namjene izuzev dodatnih sredstava za sanaciju štete od potresa, te za 2026. godinu 6.735.973 eura.

U 2023. godini završavaju ili su prekinuti projekti koji su se djelomično financirali s *izvora financiranja 12 Sredstva učešća za pomoći* (Strukturni i investicijski fondovi u okviru programskog razdoblja 2014.-2020. godine), a novi projekti nisu ugovoreni, stoga nema planiranih sredstava na ovom izvoru financiranja u razdoblju 2024.-2026. godine.

Na *izvoru financiranja 43 Ostali prihodi za posebne namjene* planirani iznos od 236.529.893 eura odnosi se na prihode od HZZO-a za ugovorenu zdravstvenu zaštitu u 2024. godini, dok je za 2025. godinu planirano 255.110.652 eura, a za 2026. godinu 275.440.638 eura.

Sredstva planirana na *izvoru financiranja 815 Namjenski primitak – NPOO* namijenjena su za obnovu 10 zgrada oštećenih u potresu na sve tri lokacije (financirano kroz izvor financiranja 581 Mehanizam za oporavak i otpornost u prethodnim proračunskim razdobljima). Za 2024. godinu utvrđen je iznos od 10.876.419 eura i najvećim se dijelom odnosi na građevinske radove. Za 2025. godinu utvrđen je iznos od 6.794.957 eura, te za 2026. godinu 2.414.565 eura koji će se također najvećim dijelom utrošiti na dodatna ulaganja na građevinskim objektima.

Na **skupini prihoda 65** Prihodi od upravnih i administrativnih pristojbi, pristojbi po posebnim propisima i naknada *na izvoru financiranja 43* planiran je prihod od participacije, dopunskog osiguranja osiguranika HZZO-a i dopunskog osiguranja osiguranika drugih osiguravajućih kuća, naplaćenih šteta i sl. u iznosu od 12.851.461 euro prema izvršenju u tekućem razdoblju svedeno na jednogodišnje razdoblje. Za 2025. godinu planiran je iznos od 13.937.881 euro, a za 2026. godinu 15.128.108 eura.

Planirani prihodi iz inozemstva i od subjekata unutar općeg proračuna (**skupina prihoda 63**) iznose 4.487.446 eura za 2024. godinu, a odnose se na *izvor financiranja 52 Ostale pomoći.* Najveći dio planiranih sredstava (3.716.239 eura) odnosi se na provođenje Sporazuma o zajedničkoj provedbi određenih postupaka nabave (projekt Ministarstva zdravstva) za izgradnju bunkera za linearne akceleratore dok se preostali dio planiranih sredstava odnosi na refundacije Hrvatskog zavoda za zapošljavanje za plaće pripravnika. Za 2025. godinu planiran je iznos od 673.418 eura, a za 2026. godinu 602.542 eura.

U odnosu na prethodno razdoblje, u plan nisu uključeni *izvori financiranja 559, 561, 563, 5761, 5762 i 581* radi završetka projekata financiranih iz Strukturnih i investicijskih fondova, odnosno završetka razdoblja korištenja bespovratnih sredstava financiranih iz Fonda solidarnosti Europske unije ili nastavka financiranja s drugog izvora financiranja.

Prihodi od prodaje proizvoda i robe te pruženih usluga i prihodi od donacija (**skupina prihoda 66**) planirani su u iznosu od 1.811.662 eura za 2024. godinu, a odnose se na vlastite prihode (*izvor financiranja 31*) ostvarene iznajmljivanjem poslovnog prostora i bankomata, prihoda od kliničkih ispitivanja i sl., te donacije (*izvor financiranja 61*). Iznosi su planirani na temelju izvršenja u tekućem razdoblju. Plan za 2025. godinu iznosi 1.784.097 eura, te za 2026. godinu 1.889.740 eura.

U manjim iznosima planirani su i prihodi iz **skupine prihoda 64** – Prihodi od imovine na *izvoru financiranja 31 Vlastiti prihodi* i **skupine prihoda 68** – Kazne, upravne mjere i ostali prihodi *na izvoru financiranja 43 Ostali prihodi za posebne namjene.*

U razredu 7 na **skupini prihoda 72** (Prihodi od prodaje proizvedene dugotrajne imovine) također je planiran manji prihod od prodaje stanova na *izvoru financiranja 71* *Prihodi od prodaje ili zamjene nefinancijske imovine i naknade s naslova osiguranja* kroz sve tri planske godine.

**RASHODI I IZDACI**

Ukupni rashodi planirani su u iznosu od 284.001.343 eura u 2024. godini i veći su za 3,16 % u odnosu na Izmjene i dopune Financijskog plana KBC Sestre milosrdnice za 2023. godinu (Rebalans II). Za 2025. godinu planiran je iznos od 283.785.777 eura i 302.243.483 eura u 2026. godini.

Najznačajniji rashodi odnose se na **skupinu konta 31** Rashodi za zaposlene, koji su planirani u iznosu od 132.013.311 eura što je 11,99 % veći iznos od planiranog iznosa iz Rebalansa II. Povećanje se odnosi na projekciju izračuna plaća sukladno trenutno važećoj Odluci o isplati dodatka na plaću državnim službenicima i namještenicima koji su raspoređeni na radna mjesta za koje je utvrđen koeficijent složenosti poslova do 1,867, a koji bi trebao biti reguliran novim Zakonom o plaćama, te Dodatku III Temeljnom kolektivnom ugovoru za službenike i namještenike u javnim službama i obavijesti Ministarstva zdravstva o povećanju rashoda za zaposlene. Najveći dio rashoda planiran je *na izvoru financiranja 43 Ostali prihodi za posebne namjene*, dok je dio rashoda za zaposlene planiran i kroz *izvor financiranja 52 Ostale pomoći* za sufinanciranje plaća pripravnika i *izvor financiranja 61* za refundaciju dijela plaće za održavanje edukacija na Katoličkom sveučilištu u Zagrebu. Za ovu skupinu rashoda za 2025. godinu planiran je iznos od 134.275.647 eura, te za 2026. godinu 136.583.251 euro.

Druga je značajna **skupina konta 32** Materijalni rashodi gdje je planiran iznos od 117.737.804 eura za 2024. godinu od čega najviše kroz *izvor financiranja 43 Ostali prihodi za posebne namjene*. Za 2025. godinu planiran je iznos od 135.388.067 eura, te za 2026. godinu iznos od 154.431.448 eura. Ovi su rashodi direktno usmjereni na liječenje bolesnika, te najvećim dijelom obuhvaćaju nabavu lijekova, potrošnog medicinskog materijala, krvi i krvnih derivata, kao i tekuće i investicijsko održavanje medicinske opreme, komunalne usluge i slično.

U rashodima razreda 4 Rashodi za nabavu nefinancijske imovine **na skupini konta 45** Rashodi za dodatna ulaganja na nefinancijskoj imovini planiran je iznos za 2024. godinu od 26.709.396 eura što je najvećim dijelom vezano za sanaciju štete od potresa. Projekcija za 2025. godinu iznosi 6.435.308 eura dok je za 2026. godinu predviđeno 2.288.493 eura.

**PRIJENOS SREDSTAVA IZ PRETHODNE I U SLIJEDEĆU GODINU**

Razlika između ukupnih prihoda i primitaka i ukupnih rashoda je 19.195 eura za 2024. godinu, te se financijski plan uravnotežuje prenesenim sredstvima iz prethodne godine koji iznosi 1.529.399 eura, te planiranim prijenosom sredstava u iduću godinu u iznosu od 1.548.594 eura.

U 2023. godini na vlastitim prihodima (izvor financiranja 31) planiran je neutrošen iznos od 344.143 eura radi neisplaćenih honorara za klinička ispitivanja koja se planiraju realizirati početkom 2024. godine. Također očekujemo da će i krajem 2024. godine na istom izvoru ostati iznos od 325.545 eura koje ćemo prenijeti u narednu godinu, kao i iznos od 317.983 eura koji će ostati za prijenos u 2026. godinu, a na kraju 2026. godine će planirano ostati 370.867 eura.

Na prihodima za posebne namjene (izvor financiranja 43) planiramo prenijeti u 2024. godinu iznos od 600.539 eura kojim će biti plaćeni lijekovi i potrošni medicinski materijal početkom godine sukladno dospjelosti obveza. U 2025. i 2026. godinu planiramo prenijeti isti iznos.

Na prihodima izvora financiranja 52 (Ostale pomoći) iz 2023. godine planiramo prenijeti iznos od 27.976 eura koji će ostati za isplatu plaća pripravnika (Hrvatski zavod za zapošljavanje unaprijed isplaćuje cijeli iznos za navedenu namjenu). Na kraju 2024. godine se očekuje prijenos iznosa od 150.000 eura u 2025. godinu i 174.265 eura u 2026. godinu. Na kraju 2026. godine planiran je iznos za prijenos od 127.654 eura.

Od donacija (izvor financiranja 61) planiran je neutrošen iznos od 541.268 eura koji se prenose u 2024. godinu radi nerealiziranih isplata službenih putovanja, kotizacija i članarina, te se očekuje da će se iz 2024. godine u 2025. godinu prenijeti iznos od 457.037 eura, te iz 2025. u 2026. godinu 384.206 eura. Na kraju 2026. godine planirani iznos za prijenos je 365.572 eura.

Kod prihoda od nefinancijske imovine (izvor financiranja 71) planiran je prijenos u iznosu od 15.473 eura kroz sve planske godine. Radi se o prihodu od prodaje stanova koji ćemo utrošiti u dugotrajnu imovinu tijekom narednog razdoblja.

**PRIKAZ STANJA UKUPNIH I DOSPJELIH OBVEZA**

Navodimo prikaz stanja ukupnih i dospjelih obveza KBC-a na dan 31. prosinca 2022. godine i na dan 30. lipnja 2023. godine:

|  |  |  |
| --- | --- | --- |
|  | **Stanje obveza na dan 31.12.2022.** | **Stanje obveza na dan**  **30.06.2023.** |
| Ukupne obveze | 131.111.138 | 154.199.485 |
| Dospjele obveze | 49.585.097 | 53.891.401 |

Na dan 31. prosinca 2022. godine sveukupne obveze KBC-a iznosile su 131.111.138 eura**.**

Ukoliko se od navedenih obveza odbiju obveze koje se odnose na isplatu plaće zaposlenicima za mjesec prosinac 2022. godine, ostale nespomenute obveze i obveze prema HZZO-u za manje izvršen rad, stvarne obveze Bolnice prema dobavljačima na spomenuti dan iznosile su 53.500.217 eura.

Na ukupno dospjele obveze odnosi se iznos od 49.585.097 eura ili 37,82% ukupnih obveza.

Dospjele obveze preko 90 dana iznose 6.796.131 euro što čini 12,70 % ukupno dospjelih obveza prema dobavljačima.

Na dan 30. lipnja 2023. godine sveukupne obveze KBC-a iznosile su 154.199.485 eura**.**

Ukoliko se od navedenih obveza odbiju obveze koje se odnose na isplatu plaće zaposlenicima za mjesec lipanj 2023. godine, ostale nespomenute obveze i obveze prema HZZO-u za manje izvršen rad, stvarne obveze Bolnice prema dobavljačima na spomenuti dan iznosile su 74.026.504 eura.

Na ukupno dospjele obveze odnosi se iznos od 53.891.401 euro ili 34,95 % ukupnih obveza.

Dospjele obveze preko 90 dana iznose 22.624.724 eura što čini 41,98 % ukupno dospjelih obveza prema dobavljačima.

Detaljniji prikaz stanja obveza KBC Sestre milosrdnice prikazan je u priloženoj tablici „Stanje obveza državnih ustanova u zdravstvu“.

**2. OBRAZLOŽENJE POSEBNOG DIJELA FINANCIJSKOG PLANA**

Klinički bolnički centar Sestre milosrdnice obavlja djelatnost stacionarne zdravstvene zaštite i specijalističko-konzilijarne zdravstvene zaštite (ordinacije, dijagnostičke jedinice, dnevne bolnice i jednodnevne kirurgije, hemodijaliza), te znanstveno nastavnu djelatnost, klinička istraživanja i medicinska vještačenja.

**Planirana i izvršena financijska sredstva na razini Ustanove**

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2022. | Rebalans II Plana 2023. | Plan 2024. | Plan 2025. | Plan 2026. | Indeks 24/23 |
| 26395 | 224.161.690,44 | 275.301.134 | 284.001.343 | 283.785.777 | 302.243.483 | 103,16 |

Financijski plan za 2024. godinu predviđa ukupne rashode za sve aktivnosti u iznosu od 284.001.343 eura.

Ukupni rashodi usmjereni su prije svega na održavanje postojeće kvalitete u pružanju zdravstvene zaštite bolesnicima, te poboljšanje uvjeta funkcioniranja razvojem pojedinih djelatnosti putem projekata financiranih od strane Europske unije.

**3602 INVESTICIJE U ZDRAVSTVENU INFRASTRUKTURU**

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2022. | Rebalans II Plana 2023. | Plan 2024. | Plan 2025. | Plan 2026. | Indeks 24/23 |
| 3602 | 6.234.321,58 | 48.024.178 | 33.329.300 | 13.481.585 | 10.404.729 | 69,40 |

**Cilj 1. Zaštita, očuvanje i unapređenje zdravlja**

**I Aktivnost K895002 – IZRAVNA KAPITALNA ULAGANJA**

**Zakonske i druge pravne osnove**

Zakon o zdravstvenoj zaštiti; Zakon o obveznom zdravstvenom osiguranju; Odluka o proračunskom okviru za razdoblje 2024. - 2026.

**Planirana i izvršena financijska sredstva na razini aktivnosti**

|  |  |  |  |  |  |  |
| --- | --- | --- | --- | --- | --- | --- |
| Naziv aktivnosti | Izvršenje 2022. | Rebalans II Plana 2023. | Plan 2024. | Plan 2025. | Plan 2026. | Indeks 24/23 |
| K895002 | 5.824.359,22 | 25.354.506 | 10.452.881 | 6.686.628 | 7.990.164 | 41,23 |

**Prikaz i obrazloženje izračuna financijskih sredstava**

Ministarstvo zdravstva je utvrdilo za izravna kapitalna ulaganja u 2024. godini iznos od 5.285.760 eura **(izvor financiranja 11 Opći prihodi i primici)**. Navedena sredstva planira se utrošiti za dovršetak opremanja novoizgrađenih objekata dnevnih bolnica i objedinjenog hitnog bolničkog prijema, operacijski mikroskop, za nabavu uredskog namještaja za zgrade obnovljene od potresa, mrežnu aktivnu opremu, WiFi, računala i prijenosna računala, uređenje Klinike za neurokirurgiju, te IP telefoniju i digitalizaciju procesa nabave.

Cijene opreme i radova iskazane su prema trenutnoj tržišnoj vrijednosti. Navedeno je usmjereno na postizanje bolje kvalitete pružanja zdravstvenih usluga.

Utvrđen iznos za kapitalna ulaganja u 2025. godini ostaje na razini 2024. godine dok je za 2026. godinu planirano 6.598.306 eura na izvoru financiranja 11, a koristili bi se za nabavku neophodne opreme i ulaganja u informatizaciju.

Iz **izvora financiranja 31 Vlastiti prihodi** za kapitalna ulaganja predviđa se iznos od 1.383.901 euro, od čega se najveći dio u iznosu od 1.165.174 eura odnosi na nabavku medicinske i laboratorijske opreme. U 2025. i 2026. godini također će se dio opreme nabavljati iz izvora financiranja 31 te se za obje godine predviđa iznos od 1.383.900 eura.

Na **izvoru financiranja 52** **Ostale pomoći i darovnice** za 2024. godinu planiran je iznos od 3.716.239 eura temeljem Sporazuma o zajedničkoj provedbi određenih postupaka nabave u sklopu projekta koji provodi Ministarstvo zdravstva, a putem kojeg će se financirati izgradnja bunkera za linearne akceleratore.

Kroz **izvor financiranja 61 Donacije** za 2024. godinu planiran je iznos od 65.800 eura koji se najvećim dijelom odnosi na donacije vezane za medicinsku i laboratorijsku opremu, te donacije kombi vozila. Za 2025. godinu projekcija iznosi 15.800 eura, a za 2025. godinu 6.800 eura.

**Pokazatelji rezultata**

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost (2024.) | Ciljana vrijednost (2025.) | Ciljana vrijednost (2026.) |
| Stopa učešća otpisane vrijednosti u odnosu  na nabavnu vrijednost postrojenja i opreme | Nabavkom nove opreme postotak učešća otpisane vrijednosti u  odnosu na  nabavnu vrijednost će se  povećavati u  manjem postotku | % | 84,70 | Računovodstvo | 78,36 | 79,58 | 80,05 |

**II Aktivnost K895007 – SANACIJA ŠTETE OD POTRESA**

**Zakonske i druge pravne osnove**

Odluka Vlade RH o načinu raspodjele bespovratnih financijskih sredstava iz Fonda solidarnosti Europske unije odobrenih za financiranje sanacije šteta od potresa na području grada Zagreba, Krapinsko-zagorske županije, Zagrebačke županije, Sisačko-moslavačke županije, Karlovačke županije, Varaždinske županije, Međimurske županije, Brodsko-posavske županije i Bjelovarsko-bilogorske županije, imenovanju i određivanju zaduženja Nacionalnog koordinacijskog tijela, tijela odgovornih za provedbu financijskog doprinosa i neovisnog revizijskog tijela (NN 125/20); Ugovor o dodjeli bespovratnih financijskih sredstava za operacije koje se financiraju iz Fonda solidarnosti Europske unije za operaciju „Projekt obnove od potresa Upravne zgrade“ – referentni broj Ugovora o dodjeli bespovratnih financijskih sredstava: FSEU2021.MZ007; Dodatak I, II i III navedenom Ugovoru; Ugovor o dodjeli bespovratnih financijskih sredstava za operacije koje se financiraju iz Fonda solidarnosti Europske unije za operaciju „Projekt obnove od potresa Zgrade Interna 2“ – referentni broj Ugovora o dodjeli bespovratnih financijskih sredstava: FSEU.2021.MZ.005; Dodatak I, II i III navedenom Ugovoru; Ugovor o dodjeli bespovratnih financijskih sredstava za operacije koje se financiraju iz Fonda solidarnosti Europske unije za operaciju „Projekt obnove od potresa Zgrade Interna 3“ – referentni broj Ugovora o dodjeli bespovratnih financijskih sredstava: FSEU.2021.MZ.006; Dodatak I, II i III navedenom Ugovoru; Ugovor o dodjeli bespovratnih financijskih sredstava za operacije koje se financiraju iz Fonda solidarnosti Europske unije za operaciju „Projekt obnove od potresa Zgrade 7 Klinički zavod za kemiju i endokrinologiju“ – referentni broj Ugovora o dodjeli bespovratnih financijskih sredstava: FSEU.2021.MZ.023; Dodatak I, II i III navedenom Ugovoru; Ugovor o dodjeli bespovratnih financijskih sredstava za operacije koje se financiraju iz Fonda solidarnosti Europske unije za operaciju „Projekt obnove od potresa Zgrade 4 Klinika za očne bolesti i Klinika za kožne i spolne bolesti“ – referentni broj Ugovora o dodjeli bespovratnih financijskih sredstava: FSEU.2021.MZ.033; Dodatak I, II i III navedenom Ugovoru; Ugovor o dodjeli bespovratnih financijskih sredstava za operacije koje se financiraju iz Fonda solidarnosti Europske unije za operaciju „Projekt obnove od potresa Zgrade 9 Zgrada Klinike za kirurgiju“ – referentni broj Ugovora o dodjeli bespovratnih financijskih sredstava: FSEU.2021.MZ.040; Dodatak I, II i III navedenom Ugovoru; Ugovor o dodjeli bespovratnih financijskih sredstava za operacije koje se financiraju iz Fonda solidarnosti Europske unije za operaciju „Projekt obnove od potresa Zgrade 11 – zgrada anestezije, škole i multimedije“ – referentni broj Ugovora o dodjeli bespovratnih financijskih sredstava: FSEU.2022.MZ.032; Ugovor o dodjeli bespovratnih financijskih sredstava za operacije koje se financiraju iz Fonda solidarnosti Europske unije za operaciju „Projekt obnove od potresa Zgrade 5 – Zgrada pedijatrije, ORL, URL i ginekologije“ – referentni broj Ugovora o dodjeli bespovratnih financijskih sredstava: FSEU.2022.MZ.033; Ugovor o dodjeli bespovratnih financijskih sredstava za operacije koje se financiraju iz Fonda solidarnosti Europske unije za operaciju „Projekt obnove od potresa zgrade klinike za traumatologiju“ – referentni broj Ugovora o dodjeli bespovratnih financijskih sredstava: FSEU.2022.MZ.031; Ugovor o dodjeli bespovratnih financijskih sredstava za operacije koje se financiraju iz Fonda solidarnosti Europske unije za operaciju „Projekt obnove od potresa Zgrada Klinike za tumore, Ilica 197“ – referentni broj Ugovora o dodjeli bespovratnih financijskih sredstava FSEU.2022.MZ.041

**Planirana i izvršena financijska sredstva na razini aktivnosti**

|  |  |  |  |  |  |  |
| --- | --- | --- | --- | --- | --- | --- |
| Naziv aktivnosti | Izvršenje 2022. | Rebalans II Plana 2023. | Plan 2024. | Plan 2025. | Plan 2026. | Indeks 2024/2023 |
| K895007 | 77.840,37 | 19.349.310 | 22.876.419 | 6.794.957 | 2.414.565 | 118,23 |

**Prikaz i obrazloženje izračuna financijskih sredstava**

Temeljem Odluke Vlade Republike Hrvatske kojom je utvrđen način raspodjele bespovratnih sredstava iz Fonda solidarnosti EU odobrenih za financiranje sanacije štete od potresa, KBC Sestre milosrdnice će financirati slijedeće projekte:

**I** **Sanacija štete od potresa iz ožujka 2020. godine** iz izvora financiranja 11 - Opći prihodi i primici i izvora financiranja 815 - Namjenski primici-NPOO:

1. Projekt obnove od potresa Upravne zgrade
2. Projekt obnove od potresa Zgrade Interna 2
3. Projekt obnove od potresa Zgrade Interna 3
4. Projekt obnove od potresa Zgrade 7 – Klinički zavod za kemiju i endokrinologiju
5. Projekt obnove od potresa Zgrade 4 – Klinika za očne bolesti i Klinika za kožne i spolne bolesti
6. Projekt obnove od potresa Zgrade 9 – Klinika za kirurgiju

**II Sanacija štete od potresa iz prosinca 2020. godine** iz izvora financiranja 11 – Opći prihodi i primici i izvora financiranja 815 – Namjenski primici-NPOO:

1. Projekt obnove od potresa Zgrade 11 – Anestezija, škola i multimedija
2. Projekt obnove od potresa Zgrade 5 – Pedijatrija, ORL, urologija i ginekologija
3. Projekt obnove od potresa Klinike za traumatologiju
4. Projekt obnove od potresa Klinike za tumore

Svrha svih projekata je nadoknada sredstava za provedene hitne mjere zaštite, utvrđivanje stanja i izrade snimki zatečenog stanja te izrada dokumentacije za provedbu i sama provedba cjelovite obnove koja podrazumijeva dodatno poboljšanje konstrukcije uz prilagodbu suvremenim standardima zgrada koje su oštećene u potresu 22. ožujka 2020. godine, osim zgrade 7 i 4 gdje je zbog značajnih oštećenja potrebno ukloniti građevine te izgraditi nove građevine prilagođene suvremenim standardima i propisima u gradnji, kao i oštećenih zgrada u potresu s epicentrom u Sisačko-moslavačkoj županiji 28. prosinca 2020. godine.

Za prvu skupinu zgrada koje se obnavljaju od potresa predviđen je završetak u prosincu 2024. godine osim zgrade Klinike za kirurgiju koja bi trebala biti završena u siječnju 2025. godine, dok je za drugu skupinu zgrada predviđen završetak obnove do kraja 2025. godine.

U 2024. godini Kliničkom bolničkom centru je utvrđen iznos od 12.000.000 eura na **izvoru financiranja 11** kao nastavak financiranja projekata nakon završetka korištenja sredstava Fonda solidarnosti Europske unije koja više nisu na raspolaganju nakon 30. lipnja 2023. godine, od čega se 11.697.648 eura odnosi na građevinske radove.

Umjesto dosadašnjeg izvora financiranja 581 Mehanizam za oporavak i otpornost, za naredno razdoblje koristi se **izvor financiranja 815 Namjenski primici-NPOO** na kojem jeu 2024. godini planiran iznos od 10.876.419 eura i najvećim se dijelom odnosi na građevinske radove. Za 2025. godinu na navedenom izvoru financiranja planiran je iznos od 6.794.957 eura, te za 2026. godinu 2.414.565 eura koji će se također najvećim dijelom utrošiti na dodatna ulaganja na građevinskim objektima.

**Pokazatelji rezultata**

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost (2024.) | Ciljana vrijednost (2025.) | Ciljana vrijednost (2026.) |
| Postotak realizacije obnove zgrada oštećenih potresom u ožujku 2020. godine i prosincu 2020. godine | Udio plaćenih računa za aktivnosti vezane uz obnovu zgrada od potresa u odnosu na ukupnu vrijednost ugovorenih projekata obnove zgrada od potresa iz ožujka i prosinca 2020. godine | %  izvršenja aktivnosti | 0,05 % | Računovodstvo | 21,40 % | 95% | 100% |

**3605 SIGURNOST GRAĐANA I PRAVA NA ZDRAVSTVENE USLUGE**

|  |  |  |  |  |  |  |
| --- | --- | --- | --- | --- | --- | --- |
|  | Izvršenje 2022. | Rebalans II Plana 2023. | Plan 2024. | Plan 2025. | Plan 2026. | Indeks 24/23 |
| 3605 | 217.927.368,27 | 227.276.956 | 250.672.043 | 270.304.192 | 291.838.754 | 110,29 |

**Cilj 1. Zaštita, očuvanje i unapređenje zdravlja**

**III Aktivnost A895001 – ADMINISTRACIJA I UPRAVLJANJE – OSTALI   
 IZVORI FINANCIRANJA**

**Zakonske i druge pravne osnove**

Odluka o proračunskom okviru za razdoblje 2024. - 2026.; Zakon o zdravstvenoj zaštiti; Zakon o obveznom zdravstvenom osiguranju; Opći uvjeti ugovora o dopunskom zdravstvenom osiguranju; Zakon o djelatnostima u zdravstvu; Zakon o zaštiti prava pacijenata; Odluka o osnovama za sklapanje ugovora o provođenju zdravstvene zaštite iz obveznog zdravstvenog osiguranja; Ugovor o provođenju bolničke i specijalističko-konzilijarne zdravstvene zaštite s HZZO; Zakon o proračunu; Zakon o radu; Zakon o porezu na dohodak; Zakon o PDV-u; Zakon o obveznim odnosima; Zakon o zakupu poslovnog prostora; Pravilnik o uvjetima i načinu provođenja dopunskog zdravstvenog osiguranja; Uredba o fiskalnoj odgovornosti; Interni akt Odluka o naplati nenaplaćenih potraživanja; Kolektivni ugovor za djelatnost zdravstva i zdravstvenog osiguranja; Temeljni kolektivni ugovor za službenike i namještenike u javnim službama; Ugovor o provođenju Nacionalnog programa prevencije raka dojke s HZZO; Ugovor o provođenju Nacionalnog programa ranog otkrivanja raka debelog crijeva s HZZO; Ugovor o provođenju Nacionalnog programa ranog otkrivanja raka vrata maternice s HZZO; Ugovor o provođenju Nacionalnog preventivnog programa ranog otkrivanja slabovidnosti s HZZO; Ugovor o provođenju Nacionalnog programa za probir i rano otkrivanje raka pluća

**Planirana i izvršena financijska sredstva na razini aktivnosti**

|  |  |  |  |  |  |  |
| --- | --- | --- | --- | --- | --- | --- |
| Naziv aktivnosti | Izvršenje 2022. | Rebalans II Plana 2023. | Plan 2024. | Plan 2025. | Plan 2026. | Indeks 24/23 |
| A895001 | 217.587.018,04 | 227.140.408 | 250.525.725 | 270.187.874 | 291.701.087 | 110,30 |

**Prikaz i obrazloženje izračuna financijskih sredstava**

Na ovoj aktivnosti planirana su sredstva za nesmetano provođenje svih aktivnosti vezanih uz pružanje zdravstvene zaštite pacijentima.

U okviru ukupnih rashoda i izdataka najveći dio se odnosi na rashode za zaposlenike. Rashodi za bruto plaću i doprinose procijenjeni su temeljem prosječnog broja zaposlenika u prvoj polovici 2023. godine uz naknade troškova zaposlenima koji uključuju naknade za prijevoz, jubilarne nagrade, otpremnine, dar za djecu, naknade za rođenje djeteta, pomoći za bolovanje duže od 90 dana, te ostale pomoći.

U okviru materijalnih rashoda najveći udio sredstava planiran je za lijekove i potrošni medicinski materijal. Nadalje, na ovoj aktivnosti planirana su sredstva za krv i krvne pripravke, živežne namirnice, medicinske plinove, materijal za održavanje čistoće, uredski materijal, ostale razne materijale, utrošenu energiju, ugrađene rezervne dijelove, poštanske izdatke, ostale izdatke, rashode za usluge i sve ostale nespomenute rashode.

**Na izvoru financiranja 31** **Vlastiti prihodi** planirano je 333.493 eura. Na materijalne rashode odnosi se 332.962 eura, te na naknade troškova zaposlenima 69.282 eura. Sredstva za 2025. i 2026. godinu planirana su u istom iznosu od 333.493 eura.

Planski iznos od 249.411.354 eura za **izvor financiranja 43** **Ostali prihodi** za posebne namjene utvrđen je od strane Hrvatskog zavoda za zdravstveno osiguranje, te osim limita uključuje i prihod od participacije, dopunskog osiguranja drugih osiguravajućih kuća te naplate šteta. Planirani iznos namijenili smo utrošiti za slijedeće rashode:

- Rashodi za zaposlene u iznosu od 131.419.765 eura od čega su plaće za redovan rad 112.739.771 euro (3.960 zaposlenih - uključivo zamjene, pripravnike i doktore na specijalizaciji x prosječna mjesečna bruto plaća po zaposlenom uključivo dodatke na plaću državnim službenicima i namještenicima koji su raspoređeni na radna mjesta za koje je utvrđen koeficijent složenosti poslova do 1,867 u iznosu od 2.095,96 eura = 8.300.002 eura x 12 mjeseci = 99.600.019 eura + 13.139.752 eura na razini godine temeljem Dodatka III Kolektivnom ugovoru za državne službenike i namještenike), a odnose se prvenstveno na isplatu plaća vezano uz liječenje bolesnika. U razdoblju siječanj-prosinac 2022. godine zbrinuto je 47.202 bolesnika u stacionarnom liječenju gdje su proveli 286.364 dana. Ambulantno, dijagnostički i kroz dnevne bolnice obrađeno je ukupno 1.059.735 bolesnika.

- Materijalni rashodi planirani su u iznosu od 116.515.988 eura, od čega se na rashode za materijal i energiju odnosi 99.142.678 eura. Nabavljeni materijal se koristi za liječenje bolesnika pri čemu se najveća stavka od 93.160.571 euro odnosi na nabavku posebno skupih lijekova, lijekova, zavojnog i sanitetskog materijala, ugradbenog materijala i sl.

- Rashodi za usluge planirani su u iznosu od 12.586.000 eura od čega se najveća stavka u iznosu od 6.160.300 eura odnosi na usluge tekućeg i investicijskog održavanja.

- Ostali nespomenuti rashodi poslovanja planirani su u iznosu od 1.572.973 eura, pri čemu se najveći dio odnosi na troškove sudskih postupaka.

- Financijski rashodi planirani su u iznosu od 530.601 euro, a najvećim dijelom se odnose na zatezne kamate po sudskim presudama temeljem tužbi djelatnika KBC-a za dodatke na prekovremeni rad.

- Ostali rashodi planirani su u iznosu od 945.000 eura, a planirani iznos se temelji na procijenjenim iznosima na ime naknada šteta zbog propusta u liječenju temeljem sudskih presuda.

Za 2025. godinu projekcija plana za izvor financiranja 43 utvrđena je u iznosu od 269.073.533 eura. Rashodi za zaposlene planirani su u iznosu od 133.682.101 euro, materijalni rashodi u iznosu od 134.185.331 eura, financijski rashodi u iznosu od 406.101 euro, ostali rashodi u iznosu od 800.000 eura.

Planirani iznos za 2026. godinu utvrđen u visini od 290.586.746 eura odnosi se na rashode za zaposlene u iznosu od 135.989.705 eura, materijalne rashode u iznosu od 153.490.940 eura, financijske rashode u iznosu od 306.101 euro, ostale rashode u iznosu od 800.000 eura.

Na **izvoru financiranja 52** **Ostale pomoći** planirano je za 2024. godinu 649.183 eura. Najveći dio iznosa se odnosi na plaće za redovan rad pripravnika zaposlenih temeljem ugovora s Hrvatskim zavodom za zapošljavanje. Za 2025. i 2026. godinu projekcija iznosi također 649.183 eura.

**Izvor financiranja 61** **Donacije** predviđa za 2024. godinu iznos od 131.695 eura. Materijalni rashodi čine 128.195 eura ukupnog iznosa, a 3.500 eura se odnosi na rashode za zaposlene. Projekcija financijskog plana za 2025. i 2026. godinu iznosi također 131. 695 eura.

**Pokazatelji rezultata**

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost (2024.) | Ciljana vrijednost (2025.) | Ciljana vrijednost (2026.) |
| Prosječna dužina liječenja akutnih pacijenata | Praćenje dužine liječenja u akutnim bolnicama | Prosječan broj dana | 6,07 | BIS | 6,00 | 5,90 | 5,80 |

**IV Aktivnost A895003 – PROVEDBA PREVENTIVNIH PROGRAMA**

**Zakonske i druge pravne osnove**

Zakon o zdravstvenoj zaštiti; Zakon o suzbijanju zlouporabe droga; Odluka o proračunskom okviru za razdoblje 2024. - 2026.; Nacionalni akcijski plan suzbijanja zlouporabe droga u Republici Hrvatskoj, Ugovor na temelju Odluke o sufinanciranju programa: Rad Centra za ovisnosti o drogama pri KBC Sestre milosrdnice; Nacionalni preventivni program za rano otkrivanje melanoma

**Planirana i izvršena financijska sredstva na razini aktivnosti**

|  |  |  |  |  |  |  |
| --- | --- | --- | --- | --- | --- | --- |
| Naziv aktivnosti | Izvršenje 2022. | Rebalans II Plana 2023. | Plan 2024. | Plan 2025. | Plan 2026. | Indeks 2024/2023 |
| A895003 | 31.230,38 | 86.318 | 146.318 | 116.318 | 137.667 | 169,51 |

Klinički bolnički centar Sestre milosrdnice je duži niz godina uključen u Preventivne aktivnosti u okviru provedbe Nacionalnog akcijskog plana suzbijanja zlouporabe droga u Republici Hrvatskoj, a obuhvaća savjetovanje, liječenje, prevenciju/promociju i edukaciju stručnjaka, te evaluaciju rada Centara za mentalno zdravlje, a od kraja prošle godine uključen je i u Nacionalni preventivni program za rano otkrivanje melanoma koji obuhvaća javnozdravstvene akcije na terenu, uključivo i izvođenje operativnih zahvata. Svrha navedenog programa je edukacija liječnika, građana, te đaka u školama, kao i rano otkrivanje i liječenje zloćudnih kožnih tumora organiziranjem pregleda na terenu, a time i smanjenja stope smrtnosti u Hrvatskoj.

**Prikaz i obrazloženje izračuna financijskih sredstava**

Za aktivnost suzbijanja zlouporabe droga planiran je iznos od 39.818 eura za 2024. i 2025. godinu, dok je za 2026. godinu planiran iznos od 46.667 eura. Pri tome je za lijekove i test trake na droge planiran iznos od 29.863 eura u 2024. i 2025. godini, te iznos od 33.334 eura u 2026. godini, za intelektualne usluge 3.982 eura u 2024. i 2025. godini, te iznos od 4.000 eura u 2026. godini, za sitni inventar za potrebe rada Centra 2.318 eura u 2024. i 2025. godini te iznos od 2.833 eura u 2026. godini, za uredski materijal 1.327 eura u 2024. i 2025. godini, te iznos od 2.667 eura u 2026. godini, za usluge tekućeg i investicijskog održavanja 664 eura u 2024. i 2025. godini, te iznos od 1.500 eura u 2026. godini, za službena putovanja 664 eura u 2024. i 2025. godini, te 1.333 eura u 2026. godini, te za opremanje prostora 1.000 eura kroz sve tri godine. U rad Centra uključeno je 5 stručnjaka zaposlenih na Klinici za psihijatriju, a kroz godinu prosječno je obuhvaćeno 750 korisnika.

Za aktivnost ranog otkrivanja melanoma planiran je iznos od 106.500 eura za 2024. godinu, 76.500 eura za 2025. godinu, te 91.000 eura za 2026. godinu. Za organizaciju javnozdravstvenih akcija u gradovima Republike Hrvatske (službena putovanja) planiran je iznos od 60.000 eura u 2024., 37.500 eura u 2025. te 50.000 eura u 2026. godini, za organizaciju edukacija dermatoskopije za provoditelje javnozdravstvenih akcija (honorar edukatora) planiran je iznos od 20.500 eura u 2024. te 15.000 eura u 2025. i 2026. godini, za nabavu sanitetskog materijala, dezinficijensa, anestetika, kirurških konaca, formalina, antišok terapije i sl. za potrebe izvođenja operativnih zahvata na terenu iznos od 8.000 eura kroz sve tri planske godine, za osmišljavanje, izradu dizajna i tisak edukativnih i promotivnih materijala za liječnike i građane, te izradu nastavnog materijala za edukaciju đaka u školama planiran je iznos od 12.000 eura u 2024.godini, 10.000 eura u 2025. godini i 12.000 eura u 2026. godini, te po 6.000 eura za troškove najma dvorana za edukacije kroz sve tri planske godine.

U provođenju ove aktivnosti sudjeluju specijalisti dermatolozi iz više zdravstvenih ustanova, a nositelj projekta je Klinički bolnički centar Sestre milosrdnice.

**Pokazatelji rezultata**

|  |  |  |  |  |  |  |  |
| --- | --- | --- | --- | --- | --- | --- | --- |
| Pokazatelj rezultata | Definicija | Jedinica | Polazna vrijednost | Izvor podataka | Ciljana vrijednost (2024.) | Ciljana vrijednost (2025.) | Ciljana vrijednost (2026.) |
| Udio nabavljenih lijekova i  test traka u  ukupnom broju planiranih lijekova i  test traka za  nabavu | Pružanje stručne medicinske pomoći registriranim ovisnicima o  drogi | % | 77,68 | Materijalno knjigovodstvo | 100 | 100 | 100 |

RAVNATELJ KBC SESTRE MILOSRDNICE

Prof.dr.sc. Davor Vagić, dr.med.